**PREDLOG SPREMEMB ZAKONA O SPODBUJANJU SKLADNEGA REGIONALNEGA RAZVOJA**

*Pobuda Mreže regionalnih stičišč nevladnih organizacij - ZaNVO*

**I. Uvod z oceno stanja**

Prva različica Zakona o spodbujanju skladnega regionalnega razvoja je bila sprejeta leta 2011 (Uradni list RS, št. 20/11). Zakon je nato bil dvakrat spremenjen in dopolnjen, medtem ko neuradno prečiščeno besedilo ZSRR-2 št. 3., ki predstavlja izhodiščno besedilo podanega predloga sprememb, upošteva tudi spremembe Zakona o državni upravi (Uradni list RS, št. 18/23) iz leta 2023.

Izkušnje kažejo, da je v sedaj veljavni zakonski ureditvi ureditev neustrezna iz več vidikov, med katerimi so najpomembnejši naslednji:

* neuresničevanje načel endogene regionalne politike, ki bi temeljila na pristopu od spodaj navzgor in bi enakomerno vključevala vse tri ključne sektorje regionalnega razvoja,
* neučinkovite in zastarele metode načrtovanja, implementacije, spremljanja in evalvacije regionalnega razvoja,
* prekompleksni postopki in nereprezentativno ter interesno neuravnoteženo oblikovanje regijskih organov odločanja

Predlog sprememb ZSRR-2 naslavlja izpostavljene pomanjkljivosti in stremi k večji učinkovitosti ter izboljšanju procesov načrtovanja, implementacije, spremljanja in evalvacije uresničevanja regionalne politike ter razvojnih aktivnosti in ukrepov na regijski ravni.

**II. Cilji in namen sprememb**

Cilj predlaganih sprememb ZSRR-2 je zagotoviti enakopravnejšo vključenost vseh razvojnih deležnikov v regiji v načrtovanje, sprejemanje in implementacijo razvojnih politik, ki bodo upoštevale okoljske, družbene in ekonomske vidike ter večjo vlogo regij pri odločanju o porabi kohezijskih sredstev glede na svoje potrebe.

**III. Utemeljitev predlaganih sprememb**

Zakon v svoji vsebini sicer naslavlja nevladne organizacije, vendar nima opredeljenih pojmov niti definiranega reprezentativnega združenja nevladnih organizacij. V smeri učinkovitejše in usklajene komunikacije z nevladnimi organizacijami v vseh regijah je nujno potrebno da sam zakon opredeli »regionalno stičišče nevladnih organizacij« v smislu, da bo opredeljen kot razvojni partner v regiji.

V trenutni ureditvi je sestava organov odločanja na regijski ravni – primarno razvojnih svetov regij – neuravnotežena v prid občinam. Z namenom zagotavljanja večje reprezentativnosti razvojnih interesov v organih odločanja je treba sestavo teh preoblikovati tako, da bodo imeli ustrezno zastopanost vsi ključni deležniki razvoja in s tem enakovredno moč pri vplivanju na usmeritve endogene regionalne politike. V ZSRR se tako vnesejo spremembe, ki odpravijo dvojni glas občin in uravnotežijo zastopanost vseh treh skupin deležnikov v razvojnih svetih regij. Uravnotežena sestava RSR bi temu organu dala resnično vlogo in pomen prostora, kjer vsi ključni akterji razvoja v sodelovanju in dialogu načrtujejo skupno ravzojno politiko in ustrezne ukrepe. Predlagamo tudi, da Svet regije nima pristojnosti, da ponovno potrjuje na RSR sprejete sklepe oz. odločitve, ker se s tem vnašajo dodatne administrativne ovire, podaljušujejo postopki in zmanjšuje vloga in pomen RSR ter predlagamo, da se Svet regije izbriše kot organ odločanja in se s tem RSR dodeli ključno vlogo in pristojnost za načrtovanje, sprejemanje in spremljanje izvajanja kohezijske politike in razvoja v regiji.

V Mreži ZANVO predlagamo naslednjo sestavo RSR: 50% predstavniki občin, 25% predstavniki gospodarstva, 25% predstavniki NVO, plus dodatni predstavniki manjšin, Romov, univerz…

Predlagamo tudi, da ima vsaka regija v Razvojnem svetu kohezijske regije pet predstavnikov, od katerih je en najmanj en predstavnik gospodarstva in en predstavnik NVO, ki ju imenuje Razvojni svet regije.

Izkušnje kažejo, da so razvojni projekti v regijah redko celostno zasnovani in ne zasledujejo načel trajnostnega, sonaravnega razvoja iz 2. člena tega zakona. Z namenom izboljšanja kakovosti regijskih projektov se v 15. člen zakona, ki opredeljuje dogovor za razvoj regije (DRR), dodajo določila, ki poudarjajo pomen celostnega načrtovanja projektov z upoštevanjem vseh treh bistvenih vidikov ukrepov, torej okoljskega, družbenega in ekonomskega. K višji kakovosti in strateški razvojni ustreznosti projektov vključenih v DRR mora prispevati tudi posebna Uredba, ki bo enoznačno opredelila regijski projekt, vključno s kvantitativnimi in kvalitativnimi kriteriji, ki jih ta mora izpolnjevati. K zagotavljanju enotnih kriterijev in poenotenih postopkov priprave, izbora in implementacije regijskih projektov lahko prispeva tudi ureditev sofinanciranja projektov, zato sprememba 23. člena predlaga prenos sredstev za sofinanciranje regijskih projektov s pristojnih ministrstev na ministrstvo pristojno za regionalni razvoj.

V Mreži ZaNVO predlagamo, da se za zagotavljanje enakomernega razvoja na vseh področjih razvoja v regiji, v okviru 19. člena smiselno določi kot druge regijske dejavnosti, sheme in projekte za zagotavljanje javnega interesa na regionalni ravni, možnost za zagotovitev kvota sredstev, ki bodo namenjena projektom, ki naslavljajo razvojne izzive v regiji, ki niso nujno infrastrukturne narave in katerih prijavitelji in izvajalci so lahko tudi nevladne organizacije (v izogib pogojem, ki v naprej onemogočijo prijavo projektom, ki naslavljajo določene cilje razvojne politike (npr. ciljev 4 in 5 aktualne razvojne politike). Ugotavljamo namreč, da manjše lokalne nevladne organizacije zaradi premajhnih organizacijskih kapacitet, projektov iz evropskih strukturnih skladov ne morejo izvajati, hkrati pa veliki projekti pogosto ne dosežejo končnih upravičencev na lokalni ravni oz. so premalo osredotočeni na potrebe specifičnih ciljnih skupin v posamezni lokalni skupnosti. S tem bi se zagotovilo financiranje projektov in programov, ki prispevajo k doseganje zastavljenih ciljev Regionalnega razvojnega programa in operativnega programa in drugih razvojnih dokumentov države in EU.

Konkretni predlogi sprememb besedila ZAKONA O SPODBUJANJU SKLADNEGA REGIONALNEGA RAZVOJA (ZSRR-2)

**Dopolni se 3. člen zakona** in sicer, tako da se dodala nova alineja:

-       » regionalno stičišče« ki je na območju razvojne regije subjekt podpornega okolja za nevladne organizacije, nastopa kot razvojni partner pri procesih skladnega regionalnega razvoja

**Dopolni se 6.a člen** in sicer tako, da se točka 4 glasi po dopolnitvi:

(4) Vsaka regija v kohezijski regiji ima v razvojnem svetu kohezijske regije pet predstavnikov, od katerih je en najmanj en predstavnik gospodarstva in en predstavnik NVO, ki jih imenuje **Razvojni svet regije** iz 10.a člena tega zakona.

**Dopolni se 7. člen**, tako da se doda nova točka 3:

(3) Državni organ, pristojen za regionalno politiko mora poskrbeti, da so pred vsako programsko perspektivo RRP-ji pripravljeni preden se začne proces nastajanja drugih državnih in EU programov.

**Spremeni se 10a. člen:**

Briše se druga alineja in se člen 10a glasi:

Razvojne odločitve na ravni regije in kohezijske regije sprejemajo:

-       razvojni svet regije, in

-       razvojni svet kohezijske regije.

**Dopolni se 11.člen** in sicer tako, da se točka 2 glasi:

(2) Člani razvojnega sveta so:

* predstavniki občin,
* predstavniki gospodarskih, obrtnih in drugih zbornic ter združenj s področja gospodarstva v regiji (v nadaljnjem besedilu: predstavniki gospodarstva) in
* predstavniki nevladnih organizacij v regiji.

Število predstavnikov občin, gospodarstva in nevladnih organizacij v svetu se določi v razmerju deležev 50:25:25. Število članov sveta in sestavo določi regionalna razvojna agencija ob posvetovanju s predstavniki občin, gospodarstva in NVO.

Kandidate za predstavnike občin predlaga občinski svet izmed izvoljenih občinskih funkcionarjev. Kandidate za predstavnike gospodarstva predlagajo njihovi organi oziroma organi zbornic, kandidate za predstavnike nevladnih organizacij pa predlagajo regionalna stičišča nevladnih organizacij, ki imajo sedež v regiji.

Mandat sveta je enak programskemu obdobju. Člana sveta, ki med mandatom preneha izpolnjevati pogoje za imenovanje v svet po tem zakonu, svet zamenja, ko zamenjavo predlaga organ, ki je člana predlagal. Mandat nadomestnega člana traja od sprejema sklepa do izteka mandata sveta.

**Spremeni se 12. člen** in sicer točka 2, ki se glasi:

(2) Svet sprejema odločitve na seji z večino glasov navzočih članov. Svet veljavno odloča, če je na seji navzoča večina vseh članov sveta in večina članov sveta, predstavnikov občin.

**Dopolni se 13.člen** in sicer tako, da se točka 4, po spremembi glasi:

(4) Regionalni razvojni program sprejme razvojni svet regije, najmanj eno leto pred začetkom programskega obdobja, na katerega se nanaša. Prioritete in opredeljeni projekti se morajo upoštevati pri načrtovanju in izvajanju ukrepov nacionalnih in EU programov.